Forslag til RÅDETS FORORDNING om ændring af forordning (EØF) nr. 1657/93 om midlertidig suspension af de autonome satser i Den Fælles Toldtarif for visse industrivarer bestemt til udstyr til Azorernes og Madeiras frizoner

(forelagt af Kommissionen)

BEGRUNDELSE

Kommissionen, bistået af Gruppen vedrørende Tarifspørgsmål af Økonomisk Art, har foretaget en gennemgang af de anmodninger om midlertidig suspension af de autonome satser i Den Fælles Toldtarif, som medlemsstaterne har forelagt den, herunder visse anmodninger om ændring af eksisterende, nugældende suspensioner.

Vedlagte forslag vedrører visse industrivarer bestemt til udstyr til Madeiras frizone, hvortil der er givet suspension i kraft af Rådets forordning (EØF) nr. 1657/93 (jf. EFT L 158 af 30.6.1993, s. 1).

Som følge af denne gennemgang skønner Kommissionen, at toldsuspensionen er berettiget for disse varers vedkommende.

Den foreslåede foranstaltnings varighed andrager 8 år.

Forslag til RÅDETS FORORDNING om ændring af forordning (EØF) nr. 1657/93 om midlertidig suspension af de autonome satser i Den Fælles Toldtarif for visse industrivarer bestemt til udstyr til Azorernes og Madeiras frizoner

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26,

under henvisning til forslag fra Kommissionen, og

ud fra følgende betragtninger:

(1) Ved forordning (EØF) nr. 1657/93 [1] indførtes indtil 31. december 2000 en midlertidig suspension af de autonome satser i Den Fælles Toldtarif for visse industrivarer bestemt til udstyr til Azorernes og Madeiras frizoner.

[1] EFT L 158 af 30.6.1993, s.1. Forordningen er senest ændret ved forordning (EF) nr. 3256/94 (EFT L 339 af 29.12.1994, s.1).

(2) I henhold til artikel 3 i ovennævnte forordning har Kommissionen efter samråd med de kompetente portugisiske myndigheder undersøgt virkningerne af de vedtagne foranstaltninger for udviklingen af frizonen Caniçal (Madeira), der er den eneste eksisterende i de portugisiske fjernområder.

(3) Disse foranstaltninger har i begyndelsen haft en positiv indvirkning på oprettelsen og etableringen af nye virksomheder og på udviklingen af visse industrielle aktiviteter, bl.a. på tekstil-, plast- og glasområdet; af konjunkturmæssige årsager og som følge af en række infrastrukturelle problemer kan der for øjeblikket noteres en nedgang i oprettelsen af nye industrier og en stilstand for en del af forarbejdningsvirksomheders vedkommende; denne situation forventes at ophøre med afslutningen af infrastrukturarbejderne og den igangværende udvidelse af frizonen samt etableringen af industrivirksomheder inden for nyskabende forarbejdningssektorer, ud over de virksomheder, der beskæftiger sig med traditionelle aktiviteter såsom genanvendelse, emballering og oplagring.

(4) De kompetente portugisiske myndigheder har på deres side vist interesse for, at disse foranstaltninger opretholdes i et tidsrum, der ikke bør være kortere end det tidligere indrømmede, med henblik på at stimulere den industrielle investering i Madeiras frizone og dermed fremme regionens socio-økonomiske udvikling.

(5) Efter en detaljeret undersøgelse af situationen og af virkningerne af de vedtagne foranstaltninger ser det ud til, at en forlængelse af disse foranstaltninger vil kunne fremme udviklingen af industrielle aktiviteter i frizonen; der bør derfor ske en forlængelse af suspensionen af de autonome satser i Den Fælles Toldtarif for udstyrsgoder, således som de portugisiske myndigheder har anmodet om.

(6) For ikke at indvirke på det indre markeds funktion er det dog nødvendigt at gøre en sådan foranstaltning tidsbegrænset -

UDSTEDT FØLGENDE FORORDNING:

Artikel 1

Forordning (EØF) nr. 1657/93 ændres således:

I artikel 1, stk. 1, ændres datoen 31. december 2000 til 31. december 2008 for så vidt gælder Madeiras frizone.

Artikel 2

I løbet af år 2008 undersøger Kommissionen efter samråd med de kompetente portugisiske myndigheder på ny virkningerne af de vedtagne foranstaltninger til udvikling af Madeiras frizone og forelægger i givet fald passende forslag.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. FORANSTALTNINGENS BETEGNELSE

Forslag til Rådets forordning om ændring af forordning (EØF) nr. 1657/93 om midlertidig suspension af de autonome satser i Den Fælles toldtarif for visse industrivarer bestemt til udstyr til Azorernes og Madeiras frizoner.

2. BUDGETPOST

Kapitel 12, artikel 120.

3. RETSGRUNDLAG

Artikel 26 i EF-traktaten.

4. BESKRIVELSE AF FORANSTALTNINGEN

Suspension af satser i Den Fælles Toldtarif for ovennævnte varer.

5. FINANSIELLE VIRKNINGER

Omfanget af indførslerne af ovennævnte varer siden denne forordnings ikrafttræden fremgår af følgende oversigt:

År // Omfanget af indførsler i EUR

1993 // 29 733

1994 // 436 087

1995 // 383 290

1996 // 2 795 485

1997 // 3 538

1998 // 44 763

1999 // 73 363

I alt // 3 766 261

Årligt gennem-snit // 538 037

På baggrund af det årlige gennemsnitlige omfang af indførslerne på 538 037 EUR og en gennemsnitlig toldsats på 2,5% for de pågældende udstyrsgoder (først og fremmest hjemmehørende i kapitel 84 i den kombinerede nomenklatur), kan tabet af egne midler skønnes at andrage 13 500 EUR om året og 108 000 EUR for hele det tidsrum, foranstaltningen strækker sig over, dvs. 8 år.

Det tilsvarende underskud i de traditionelle egne ressourcer bør finansieres af medlemsstaterne gennem et ekstra BNI-bidrag.

6. FORHOLDSREGLER MOD SVIG - FORVENTEDE RESULTATER

Kontrollen med det særlige anvendelsesformål med de varer, der er omfattet af denne rådsforordning, vil ske i overensstemmelse med artikel 291 til 304 i Kommissionens forordning (EØF) nr. 2454/93 om gennemførelsesbestemmelser til EF-toldkodeksen.